b'\n_START_ARTICLE_\nTorvastad\n_START_PARAGRAPH_\nTorvastad er et sogn, et prestegjeld og en tidligere selvstendig kommune i Rogaland fylke. Kommunen omfattet opprinnelig foruten nordre del av Karm\xc3\xb8y hele det n\xc3\xa5v\xc3\xa6rende Haugesund, samt Utsira.\n_START_SECTION_\nTorvastad kommune\n_START_PARAGRAPH_\nKommunen ble opprettet som Torvastad formannskapsdistrikt i 1837 i Stavanger amt. 1. februar 1854 ble Haugesund, med 1\xc2\xa0066 innbyggere, skilt ut fra Torvastad som eget ladested. Torvastad hadde 3\xc2\xa0242 innbyggere etter delingen. 1. november 1881 ble Sk\xc3\xa5re skilt ut fra Torvastad. Innbyggertallet i Torvastad var n\xc3\xa5 1\xc2\xa0918. 1. juli 1924 ble Utsira skilt ut som egen kommune. Torvastad hadde n\xc3\xa5 en befolkning p\xc3\xa5 2\xc2\xa0187. 1. januar 1965 ble det meste av Torvastad, med 3\xc2\xa0783 innbyggere, sl\xc3\xa5tt sammen med Avaldsnes, Kopervik, Skudenes, Skudeneshavn, Stangaland og \xc3\x85kra til den nye Karm\xc3\xb8y kommune. Samtidig ble en mindre del av Torvastad, Vibrands\xc3\xb8y krets med 70 innbyggere, overf\xc3\xb8rt til Haugesund kommune._NEWLINE_Da Haugesund ble skilt ut av Torvastad, var Karm\xc3\xb8ys aller f\xc3\xb8rste r\xc3\xa5dhus p\xc3\xa5 Torvastad.\n_START_SECTION_\nTorvastad sogn og prestegjeld\n_START_PARAGRAPH_\nTorvastad er sogn og prestegjeld i Karm\xc3\xb8y prosti i Rogaland. Sognet omfatter den nordligste delen av Karm\xc3\xb8y med \xc3\xb8yene utenfor (blant annet Fe\xc3\xb8y) og h\xc3\xb8rer til Karm\xc3\xb8y kommune. Torvastad sogn svarer til kommunen f\xc3\xb8r 1965 med unntak av Vibrands\xc3\xb8y og de tre matrikkelg\xc3\xa5rdene p\xc3\xa5 fastlandssiden av Karmsundet. Torvastad prestegjeld omfatter ogs\xc3\xa5 Utsira sogn svarende til Utsira kommune. Torvastad er kjent for sine historiske minnesmerker, blant annet Rehaugene ved Karmsundbroen med seks store gravhauger fra bronsealderen og en rekke steinlegninger, hauger og bautasteiner fra jernalderen._NEWLINE_Torvastad har eget idrettslag, Torvastad Idrettslag med hallen Torvastad Arena, egen kirke, Torvastad kirke. Karmsund bru ligger i Torvastad, denne brua binder Karm\xc3\xb8y til fastlandet. Det er to skoler p\xc3\xa5 Torvastad. B\xc3\xb8 ungdomsskole, bygd 1966-1968, ligger lengst s\xc3\xb8r n\xc3\xa6r grensen mot Avaldsnes. Barneskolen Torvastad skole og kultursenter ble tatt i bruk i august 2015, og erstattet H\xc3\xa5land skole (1925), og Hauge skole (1897).'